钦定古今图书集成/明伦汇编/官常典/第747卷 > 杨振 李禄
## 钦定古今图书集成/明伦汇编/官常典/第747卷 > 杨振 李禄

按《明外史金日观传》：“方松山之被围也，巡抚方一藻
议遣兵救援，诸将相顾，莫敢前，独副将杨振毅然请
行。至吕洪山，遇伏，力战不能脱，全军尽没。振被执，令
往松山说降。未至城里许，南向坐于地，命从官李禄
曰：‘为我告城中人，宜坚守，诸路援兵即至矣’。禄至城
下，致振语，城中人守益坚，振及禄皆被杀。事闻，命优”
恤。振，字菊清，义州卫人。世为本卫指挥使。天启二年，
河东失守，归路梗，其母自缢。振偕父及幼弟，昼伏夜
行，渡鸭绿江，抵朝鲜，入皮岛。毛文龙知其父子才，并
署军职。文龙死，归袁崇焕于宁远，以振为千总。崇祯
二年从入卫，救开平有功，进都司佥书。寻以游击战
邮马山，功多，进参将。久之，擢副总兵。中官高起潜欲
致之，振不往，以他事中之，落职。一藻惜其才，得复官，
竟死于难。